ประกาศคณะกรรมการกํากับตลาดทุน

ที่ ทน. 53/2560

เรื่อง การเสนอขายหน่วยลงทุนของกองทุนรวมโครงสร้างพื้นฐาน

เพื่ออนาคตประเทศไทยต่อประชาชน

และการจัดการกองทุนรวม

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

อาศัยอํานาจตามความในมาตรา 16/6 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551  และมาตรา 117 แห่งพระราชบัญญัติหลักทรัพย์และตลาดหลักทรัพย์ พ.ศ. 2535  คณะกรรมการกํากับตลาดทุนออกประกาศไว้ดังต่อไปนี้


ข้อ ๑ ประกาศนี้ให้ใช้บังคับตั้งแต่วันที่ 1 พฤศจิกายน พ.ศ. 2560 เป็นต้นไป


ข้อ ๒ ในประกาศนี้

“กองทุนรวม”  หมายความว่า  กองทุนรวมโครงสร้างพื้นฐานเพื่ออนาคตประเทศไทยที่จัดตั้งขึ้นตามประกาศคณะกรรมการกํากับตลาดทุน ที่ ทน. 8/2559  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมโครงสร้างพื้นฐานเพื่ออนาคตประเทศไทย ลงวันที่ 27 เมษายน พ.ศ. 2559 

“กิจการโครงสร้างพื้นฐาน” หมายความว่า   กิจการโครงสร้างพื้นฐานตามที่กําหนดในประกาศกองทุนรวมโครงสร้างพื้นฐาน

“ทรัพย์สินกิจการโครงสร้างพื้นฐาน”  หมายความว่า  ทรัพย์สินกิจการโครงสร้างพื้นฐานตามที่กําหนดในประกาศกองทุนรวมโครงสร้างพื้นฐาน

“ประกาศกองทุนรวมโครงสร้างพื้นฐาน”  หมายความว่า   ประกาศคณะกรรมการกํากับตลาดทุน ที่ ทน. 1/2554  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมโครงสร้างพื้นฐาน ลงวันที่ 10 มกราคม พ.ศ. 2554

“บริษัทจัดการ” หมายความว่า  บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนรวม

“สมาคม”  หมายความว่า  สมาคมที่เกี่ยวเนื่องกับธุรกิจหลักทรัพย์ที่ได้รับอนุญาตให้จัดตั้งและจดทะเบียนกับสํานักงาน โดยมีวัตถุประสงค์เพื่อทําการส่งเสริมและพัฒนาธุรกิจหลักทรัพย์ประเภทที่เกี่ยวกับการลงทุน

คําว่า “ที่ปรึกษาทางการเงิน” “กลุ่มบุคคลเดียวกัน” และ “บุคคลที่เกี่ยวข้อง”ให้มีความหมายเช่นเดียวกับบทนิยามของคําดังกล่าวในประกาศกองทุนรวมโครงสร้างพื้นฐาน


ข้อ ๓ ประกาศนี้ให้ใช้บังคับกับกองทุนรวมโครงสร้างพื้นฐานเพื่ออนาคตประเทศไทยที่จัดตั้งขึ้นตามประกาศคณะกรรมการกํากับตลาดทุน ที่ ทน. 8/2559  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมโครงสร้างพื้นฐานเพื่ออนาคตประเทศไทย ลงวันที่ 27 เมษายน พ.ศ. 2559 ในเรื่องดังต่อไปนี้

(1) การเสนอขายหน่วยลงทุนต่อประชาชน ให้เป็นไปตามหมวด 1

(2)  การจัดการกองทุนรวมภายหลังจากได้รับอนุมัติให้เสนอขายหน่วยลงทุนต่อประชาชนเป็นการทั่วไปเป็นครั้งแรก ให้เป็นไปตามหมวด 2

(3) อํานาจของสํานักงาน ให้เป็นไปตามหมวด 3


หมวด ๑ การเสนอขายหน่วยลงทุนต่อประชาชน

\_\_\_\_\_\_\_\_\_\_\_\_\_\_\_\_\_\_\_\_


ข้อ ๔ การเสนอขายหน่วยลงทุนต่อประชาชน ให้บริษัทจัดการกระทําได้ต่อเมื่อได้รับอนุมัติจากสํานักงาน เว้นแต่เป็นการเสนอขายหน่วยลงทุนที่ออกใหม่ทั้งหมดต่อผู้ถือหน่วยลงทุนตามสัดส่วนการถือหน่วยลงทุนโดยได้รับชําระราคาเต็มมูลค่าที่เสนอขายจากผู้ถือหน่วยลงทุน


ส่วน ๑ หลักเกณฑ์การอนุมัติ  
\_\_\_\_\_\_\_\_\_\_\_\_\_\_\_\_\_\_\_\_


ข้อ ๕ บริษัทจัดการจะได้รับอนุมัติให้เสนอขายหน่วยลงทุนของกองทุนรวมต่อประชาชนเมื่อแสดงได้ว่า

                   (1)  กองทุนรวมมีลักษณะเป็นไปตามข้อกําหนดที่ใช้ในการอนุมัติให้จัดตั้งกองทุนรวมโครงสร้างพื้นฐานตามประกาศกองทุนรวมโครงสร้างพื้นฐาน โดยอนุโลม  เว้นแต่หลักเกณฑ์เกี่ยวกับชื่อของกองทุนรวม

(2)  โครงการจัดการกองทุนรวมและข้อผูกพันระหว่างผู้ถือหน่วยลงทุนกับบริษัทจัดการมีรายละเอียดและรายการที่เป็นไปตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยรายละเอียดของโครงการจัดการกองทุนรวมโครงสร้างพื้นฐานเพื่ออนาคตประเทศไทยและประกาศคณะกรรมการกํากับตลาดทุนว่าด้วยข้อผูกพันระหว่างผู้ถือหน่วยลงทุนของกองทุนรวมโครงสร้างพื้นฐานเพื่ออนาคตประเทศไทยกับบริษัทจัดการกองทุนรวม และที่สอดคล้องกับหลักเกณฑ์ในส่วนนี้และในหมวด 2

(3)  ในกรณีที่เป็นการเสนอขายหน่วยลงทุนต่อประชาชนเป็นการทั่วไปเป็นครั้งแรก ต้องแสดงได้ว่าการเสนอขายหน่วยลงทุนดังกล่าวมีวัตถุประสงค์เพื่อนําเงินที่ได้จากการระดมทุนไปลงทุนในทรัพย์สินกิจการโครงสร้างพื้นฐาน ซึ่งอย่างน้อยต้องระบุทรัพย์สินกิจการโครงสร้างพื้นฐานที่จะลงทุนเป็นครั้งแรกได้อย่างแน่นอนแล้ว


ส่วน ๒ การยื่นคําขออนุมัติ

\_\_\_\_\_\_\_\_\_\_\_\_\_\_\_\_\_\_\_\_


ข้อ ๖ ให้บริษัทจัดการที่ประสงค์จะเสนอขายหน่วยลงทุนต่อประชาชนเพื่อการเพิ่มเงินทุนจดทะเบียนของกองทุนรวม ยื่นคําขออนุมัติต่อสํานักงานพร้อมทั้งเอกสารหลักฐานประกอบคําขออนุมัติตามวิธีการที่กําหนดไว้บนเว็บไซต์ของสํานักงาน

ให้บริษัทจัดการชําระค่าธรรมเนียมคําขออนุมัติต่อสํานักงานเมื่อสํานักงานได้รับคําขออนุมัติพร้อมทั้งเอกสารหลักฐานประกอบคําขออนุมัติที่ถูกต้องครบถ้วน  ทั้งนี้ อัตราค่าธรรมเนียมให้เป็นไปตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการกําหนดค่าธรรมเนียมการยื่นแบบแสดงรายการข้อมูล การจดทะเบียน และการยื่นคําขอต่าง ๆ


ข้อ ๗ การยื่นคําขออนุมัติตามข้อ 6 ต้องเป็นไปตามหลักเกณฑ์ดังต่อไปนี้

                   (1)  มีที่ปรึกษาทางการเงินเป็นผู้ร่วมจัดทําคําขออนุมัติ โดยที่ปรึกษาทางการเงินดังกล่าวต้องสามารถแสดงความเห็นได้อย่างเป็นอิสระจากบุคคลดังต่อไปนี้

                        (ก)  ผู้ที่จะจําหน่าย จ่าย โอน ให้เช่า หรือให้สิทธิในทรัพย์สินกิจการโครงสร้างพื้นฐานให้แก่กองทุนรวม

                        (ข)  กลุ่มบุคคลเดียวกันของบุคคลตาม (ก) 

                   (2)  คําขออนุมัติและเอกสารหลักฐานประกอบคําขออนุมัติต้องมีบุคคลดังต่อไปนี้ลงลายมือชื่อรับรองความถูกต้องครบถ้วนของข้อมูลในส่วนที่เกี่ยวข้องกับการปฏิบัติหน้าที่ของตน

                        (ก)  กรรมการผู้มีอํานาจลงนามผูกพันบริษัทจัดการ

                        (ข) กรรมการผู้มีอํานาจลงนามผูกพันที่ปรึกษาทางการเงิน และผู้ควบคุมการปฏิบัติงานของที่ปรึกษาทางการเงิน

                        (ค)  กรรมการผู้มีอํานาจลงนามผูกพันบริษัทที่เป็นผู้จัดทํารายงานการประเมินค่าทรัพย์สินกิจการโครงสร้างพื้นฐานที่กองทุนรวมจะลงทุน

                        (ง)  ผู้ที่จะจําหน่าย จ่าย โอน ให้เช่า หรือให้สิทธิในทรัพย์สินกิจการโครงสร้างพื้นฐานให้แก่กองทุนรวม


ข้อ ๘ เมื่อบริษัทจัดการได้ยื่นคําขออนุมัติพร้อมทั้งเอกสารหลักฐานประกอบคําขออนุมัติตามข้อ 6 แล้ว ให้บริษัทจัดการเผยแพร่ข้อมูลที่มีสาระตรงตามโครงการจัดการกองทุนรวมและร่างหนังสือชี้ชวนที่แก้ไขเพิ่มเติมครั้งหลังสุดต่อผู้ลงทุนผ่านระบบการรับส่งข้อมูลตามที่กําหนดไว้บนเว็บไซต์ของสํานักงาน


ข้อ ๙ การเผยแพร่ข้อมูลเกี่ยวกับการเสนอขายหน่วยลงทุนโดยการโฆษณาต้องให้ข้อมูลที่ถูกต้องและไม่มีลักษณะที่ทําให้ผู้ลงทุนสําคัญผิด  ทั้งนี้ ให้ปฏิบัติตามประกาศที่ใช้บังคับกับการโฆษณาเพื่อสนับสนุนการขายหน่วยลงทุนของกองทุนรวมโครงสร้างพื้นฐานที่จัดตั้งขึ้นตามประกาศกองทุนรวมโครงสร้างพื้นฐาน โดยอนุโลม


ข้อ ๑๐ ให้สํานักงานแจ้งผลการพิจารณาคําขออนุมัติภายใน 165 วันนับแต่วันที่สํานักงานได้รับคําขอและเอกสารหลักฐานประกอบคําขอที่ถูกต้องครบถ้วน


หมวด ๒ การจัดการกองทุนรวมภายหลังจากได้รับอนุมัติให้เสนอขาย  
หน่วยลงทุนต่อประชาชนเป็นการทั่วไปเป็นครั้งแรก

\_\_\_\_\_\_\_\_\_\_\_\_\_\_\_\_\_\_\_\_


ข้อ ๑๑ เมื่อกองทุนรวมซึ่งได้รับอนุมัติตามส่วนที่ 2 ในหมวด 1 ได้ปิดการเสนอขายหน่วยลงทุนต่อประชาชนเป็นการทั่วไปเป็นครั้งแรกแล้ว มิให้นําบทบัญญัติในหมวด 4 แห่งประกาศคณะกรรมการกํากับตลาดทุน ที่ ทน. 8/2559  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมโครงสร้างพื้นฐานเพื่ออนาคตประเทศไทย ลงวันที่ 27 เมษายน พ.ศ. 2559 มาใช้บังคับ


ข้อ ๑๒ เว้นแต่จะได้กําหนดไว้เป็นการเฉพาะในหมวดนี้ การจัดการกองทุนรวมภายหลังจากได้รับอนุมัติให้เสนอขายหน่วยลงทุนต่อประชาชนเป็นการทั่วไปเป็นครั้งแรก ให้เป็นไปตามประกาศกองทุนรวมโครงสร้างพื้นฐาน ในส่วนที่กําหนดในเรื่องดังต่อไปนี้ โดยอนุโลม

(1)  หน้าที่ของบริษัทจัดการในการบริหารจัดการกองทุนรวมด้วยความรอบคอบ ระมัดระวัง และความซื่อสัตย์สุจริต เพื่อประโยชน์ของผู้ถือหน่วยลงทุน  
                   (2)  ระบบงานสําหรับการบริหารและจัดการกองทุนรวม  
                   (3) การดําเนินการเมื่อได้รับอนุมัติให้จัดตั้งกองทุนรวม  
                   (4)  ข้อกําหนดเพื่อรองรับการดําเนินการของกองทุนรวมภายหลังการจัดตั้ง  
                   (5)  หลักเกณฑ์การบริหารและจัดการกองทุนรวม  
                   (6) อํานาจสั่งการของสํานักงานเกี่ยวกับการดําเนินงานของบริษัทจัดการหรือกองทุนรวม


ข้อ ๑๓ บริษัทจัดการต้องเริ่มเสนอขายหน่วยลงทุนต่อประชาชนเป็นการทั่วไปเป็นครั้งแรกภายใน 1 ปีนับแต่วันที่ได้รับอนุมัติจากสํานักงานให้ดําเนินการดังกล่าว  
                   ในกรณีที่บริษัทจัดการไม่สามารถดําเนินการตามหลักเกณฑ์ในวรรคหนึ่งให้การอนุมัติให้เสนอขายหน่วยลงทุนต่อประชาชนเป็นการทั่วไปเป็นครั้งแรกเป็นอันสิ้นสุดลง


ข้อ ๑๔ ในการจัดทําหนังสือชี้ชวน บริษัทจัดการต้องจัดให้มีข้อมูลที่ถูกต้อง ครบถ้วน และเพียงพอต่อการตัดสินใจลงทุน โดยต้องมีลักษณะและวิธีการแสดงข้อมูลที่เป็นไปตามที่สํานักงานประกาศกําหนด


ข้อ ๑๕ บริษัทจัดการต้องนําเงินที่ได้จากการเพิ่มทุนตามข้อ 5(3) ไปลงทุนในทรัพย์สินกิจการโครงสร้างพื้นฐาน เพื่อให้ได้มาซึ่งทรัพย์สินกิจการโครงสร้างพื้นฐานคิดเป็นมูลค่ารวมกันไม่น้อยกว่าร้อยละ 75 ของมูลค่าทรัพย์สินรวมของกองทุนรวมภายใน 6 เดือนนับแต่วันปิดการเสนอขายหน่วยลงทุนต่อประชาชนเป็นการทั่วไปเป็นครั้งแรก


ข้อ ๑๖ ในกรณีที่กองทุนรวมมีการแบ่งชําระราคาทรัพย์สินกิจการโครงสร้างพื้นฐาน บริษัทจัดการอาจนําเงินที่กันไว้สําหรับการชําระราคาในคราวถัด ๆ ไป มารวมคํานวณเป็นมูลค่าการลงทุนในทรัพย์สินกิจการโครงสร้างพื้นฐานตามข้อ 15 ได้


ข้อ ๑๗ การคํานวณมูลค่าการลงทุนในทรัพย์สินของกองทุนรวม ให้เป็นไปตามหลักเกณฑ์ดังต่อไปนี้

(1) กรณีที่เป็นการลงทุนในทรัพย์สินกิจการโครงสร้างพื้นฐานตามข้อ 1(3) (ก) (ข) (ค) และ (ง) แห่งประกาศกองทุนรวมโครงสร้างพื้นฐาน ให้คํานวณตามราคาที่ได้จากการประเมินมูลค่าทรัพย์สินครั้งล่าสุด ซึ่งปรับปรุงด้วยการได้มาหรือจําหน่ายไปซึ่งทรัพย์สินกิจการโครงสร้างพื้นฐาน (ถ้ามี) และการตัดจําหน่ายทรัพย์สินกิจการโครงสร้างพื้นฐาน (ถ้ามี) ที่เกิดขึ้นภายหลังการประเมินมูลค่าทรัพย์สินล่าสุดนั้น  ทั้งนี้ ผู้ประเมินมูลค่าทรัพย์สินต้องเป็นผู้ที่มีประสบการณ์หรือความรู้ความเชี่ยวชาญในการประเมินค่าทรัพย์สินกิจการโครงสร้างพื้นฐาน

(2) กรณีที่เป็นการลงทุนในทรัพย์สินกิจการโครงสร้างพื้นฐานที่เป็นหุ้นตามข้อ 1(3) (จ) แห่งประกาศกองทุนรวมโครงสร้างพื้นฐาน หากหุ้นดังกล่าวมิใช่หลักทรัพย์จดทะเบียนให้ใช้วิธีการคํานวณราคาตาม (1) กับทรัพย์สินของบริษัทที่กองทุนรวมเป็นผู้ถือหุ้นโดยอนุโลม  ทั้งนี้ ให้คํานึงถึงภาระภาษีของบริษัทดังกล่าว และปัจจัยอื่นที่อาจมีผลกระทบต่อราคาทรัพย์สินกิจการโครงสร้างพื้นฐานของบริษัทที่กองทุนรวมเป็นผู้ถือหุ้น

(3) กรณีที่เป็นการลงทุนในกรณีอื่นนอกจาก (1) และ (2) ให้คํานวณตามราคาที่เป็นไปตามหลักเกณฑ์ดังนี้  
                        (ก) หลักเกณฑ์ของสมาคมที่กําหนดเกี่ยวกับการกําหนดราคาทรัพย์สิน  
                        (ข)  ในกรณีที่หลักเกณฑ์ตาม (ก) ไม่รองรับการกําหนดราคาของทรัพย์สินใด ให้ใช้ราคาที่เป็นไปตามหลักวิชาการอันเป็นที่ยอมรับหรือมาตรฐานสากล


ข้อ ๑๘ ในกรณีที่กองทุนรวมประสงค์จะเข้าทํารายการในเรื่องที่มีประกาศกําหนดให้กระทําได้ต่อเมื่อได้รับอนุมัติจากผู้ถือหน่วยลงทุน หรือได้รับอนุมัติจากคณะกรรมการขอบริษัทจัดการแล้ว  ให้บุคคลที่เข้าลักษณะดังต่อไปนี้ สามารถเข้าร่วมพิจารณาอนุมัติการเข้าทํารายการดังกล่าวได้ โดยไม่ต้องอยู่ภายใต้บังคับของข้อกําหนดที่ห้ามมิให้ผู้มีส่วนได้เสียเข้าร่วมพิจารณาอนุมัติการเข้าทํารายการดังกล่าว  ทั้งนี้ เมื่อได้มีการเปิดเผยข้อมูลตามหลักเกณฑ์ในข้อ 19 แล้ว

(1) ผู้ถือหน่วยลงทุนที่เข้าลักษณะเป็นส่วนราชการ รัฐวิสาหกิจตามกฎหมายว่าด้วยวิธีการงบประมาณ หรือนิติบุคคลที่มีกฎหมายเฉพาะจัดตั้งขึ้น  ทั้งนี้ ผู้ถือหน่วยลงทุนดังกล่าวต้องมิใช่บุคคลดังนี้

     (ก)  ส่วนราชการ รัฐวิสาหกิจตามกฎหมายว่าด้วยวิธีการงบประมาณ หรือนิติบุคคลที่มีกฎหมายเฉพาะจัดตั้งขึ้น ที่เป็นเจ้าของ ผู้มีอํานาจกํากับดูแลตามกฎหมาย หรือผู้มีความรับผิดชอบโดยตรงในกิจการที่เกี่ยวข้องกับการทํารายการดังกล่าว

     (ข)  กลุ่มบุคคลเดียวกันของบุคคลตาม (ก)

(2) กรรมการของบริษัทจัดการที่เป็นผู้แทนจากผู้ถือหน่วยลงทุนตาม (1)


ข้อ ๑๙ เพื่อประโยชน์ในการปฏิบัติตามข้อ 18 ให้บริษัทจัดการเปิดเผยข้อมูลอย่างน้อยดังต่อไปนี้

(1)  ข้อมูลเกี่ยวกับการใช้สิทธิพิจารณาอนุมัติการเข้าทํารายการตามข้อ 18 โดยให้แสดงไว้อย่างชัดเจนในโครงการจัดการกองทุนรวมและหนังสือชี้ชวน

(2)  ในกรณีที่การเข้าทํารายการตามข้อ 18 ต้องได้รับอนุมัติจากผู้ถือหน่วยลงทุน ให้จัดให้มีความเห็นของที่ปรึกษาทางการเงินอิสระในเรื่องดังต่อไปนี้ ซึ่งระบุเหตุผล ข้อสมมติฐานที่สําคัญ และปัจจัยที่นํามาประกอบการพิจารณาในการแสดงความเห็นนั้น โดยให้แสดงความเห็นดังกล่าวไว้ในหนังสือนัดประชุมผู้ถือหน่วยลงทุนหรือหนังสือที่จัดส่งให้ผู้ถือหน่วยลงทุนเพื่อขออนุมัติการเข้าทํารายการแล้วแต่กรณี

(ก)  ความสมเหตุสมผลและประโยชน์ของรายการต่อกองทุนรวม

(ข)  ความเป็นธรรมของราคา และเงื่อนไขของรายการ

(ค)  ผู้ถือหน่วยลงทุนควรลงมติเห็นด้วยหรือไม่เห็นด้วยกับรายการ พร้อมระบุเหตุผลประกอบ


ข้อ ๒๐ ให้กรรมการในคณะกรรมการที่ปรึกษาการลงทุนที่เป็นผู้แทนจากบุคคลที่เข้าลักษณะเป็นส่วนราชการ รัฐวิสาหกิจตามกฎหมายว่าด้วยวิธีการงบประมาณ หรือนิติบุคคลที่มีกฎหมายเฉพาะจัดตั้งขึ้น สามารถให้คําปรึกษาหรือคําแนะนําเกี่ยวกับการลงทุนและการจัดการทรัพย์สินกิจการโครงสร้างพื้นฐานของกองทุนรวมได้ โดยไม่ต้องอยู่ภายใต้บังคับของข้อกําหนดที่ห้ามมิให้ผู้มีส่วนได้เสียเข้าร่วมพิจารณาในเรื่องนั้น  ทั้งนี้ ให้นําความในข้อ 19(1) มาใช้บังคับโดยอนุโลม

ส่วนราชการ รัฐวิสาหกิจตามกฎหมายว่าด้วยวิธีการงบประมาณ หรือนิติบุคคลที่มีกฎหมายเฉพาะจัดตั้งขึ้นตามวรรคหนึ่ง ต้องมิใช่บุคคลดังนี้

(1)  เจ้าของ ผู้มีอํานาจกํากับดูแลตามกฎหมาย หรือผู้มีความรับผิดชอบโดยตรงในกิจการที่เกี่ยวข้องกับการให้คําปรึกษาหรือคําแนะนําดังกล่าว

(2)  กลุ่มบุคคลเดียวกันของบุคคลตาม (1)


หมวด ๓ อํานาจของสํานักงาน

\_\_\_\_\_\_\_\_\_\_\_\_\_\_\_\_\_\_\_\_


ข้อ ๒๑ ให้นําหลักเกณฑ์เกี่ยวกับอํานาจสํานักงานเกี่ยวกับการอนุมัติในส่วนที่ 3 ของหมวด 1 ในภาค 1 แห่งประกาศกองทุนรวมโครงสร้างพื้นฐาน มาใช้บังคับกับการพิจารณาอนุมัติให้เสนอขายหน่วยลงทุนต่อประชาชนตามหมวด 1 โดยอนุโลม


ข้อ ๒๒ เพื่อให้การบริหารจัดการกองทุนรวมเป็นไปตามนโยบายหรือหลักเกณฑ์ในการกํากับดูแลที่มีผลใช้บังคับในขณะใดขณะหนึ่ง ในกรณีที่การดําเนินการของกองทุนรวมไม่เป็นไปตามโครงการจัดการกองทุนรวมที่ได้รับอนุมัติหรือที่มีการแก้ไขเพิ่มเติมโดยชอบ  ให้สํานักงานมีอํานาจสั่งการให้บริษัทจัดการกระทําการหรืองดเว้นกระทําการตามที่สํานักงานเห็นสมควรภายในระยะเวลาที่กําหนด

อํานาจสั่งการตามวรรคหนึ่ง ให้รวมถึงอํานาจสั่งการอย่างหนึ่งอย่างใดหรือหลายอย่างดังต่อไปนี้

(1)  ให้บริษัทจัดการแก้ไขลักษณะของกองทุนรวมให้เป็นไปตามหลักเกณฑ์ในหมวด 1 และ 2 ภายในระยะเวลาที่กําหนด

(2) ระงับการเสนอขายหน่วยลงทุนของกองทุนรวมเป็นการชั่วคราว

(3) เพิกถอนการอนุมัติให้เสนอขายหน่วยลงทุนของกองทุนรวม


ข้อ ๒๓ สํานักงานอาจกําหนดแนวทาง (guideline) ในรายละเอียดเพื่อประโยชน์ในการปฏิบัติตามข้อกําหนดในประกาศนี้ได้ และเมื่อมีการปฏิบัติตามแนวทางดังกล่าวให้ถือว่าบริษัทจัดการได้ปฏิบัติตามข้อกําหนดในประกาศนี้แล้ว


ผู้มีอํานาจลงนาม -    ประกาศ  ณ วันที่ 31 ตุลาคม พ.ศ. 2560

 

 

 

                                                              (นายรพี  สุจริตกุล)

                                                                  เลขาธิการ

                                       สํานักงานคณะกรรมการกํากับหลักทรัพย์และตลาดหลักทรัพย์

                                                              ประธานกรรมการ

                                                        คณะกรรมการกํากับตลาดทุน